මවුකිරි නොදී හැදෙන දරුවාගේ මොළයේ වැඩීම හා පෞරුෂ වර්ධනය මන්දගාමී බව අද විද්‍යාව විසින් ද පෙන්නා දී තිබේ.තවද මවු කිරෙන් පෝෂණය නොවූ දරුවන් තුළ මාතෘ පේ‍්‍රමය හීනවන බවත් මානව භක්තිය හීනවන බවත් මානව විද්‍යාඥයින්ගේ මතය වී ඇත.එම නිසා මානව වර්ගයාගේ යහ පැවැත්ම සඳහා මවු කිරෙන් දරුවන් පෝෂණය කිරීමට මවුවරුන් පෙළඹවීම සඳහා එක්සත් ජාතීන්ගේ සංවිධානය මගින් මව් කිරි සතියක් ප්‍රකාශයට පත්කර ඇත.මේ නව ප්‍රවනතාව මත 1997 සිට ලෝකයේ රටවල් 170ක් මවු කිරි සතිය පවත්වයි.2009 වසරේ මවුකිරිදීම අතින් ලෝකයේ දෙවැනි ස්ථානයේ සිටි ශ්‍රී ලංකාව 2010 වසරේ ප්‍රථම ස්ථානය හිමිකරගෙන තිබේ.මේ ප්‍රීතිය සැමරීම සඳහා සර්වෝදය කුලඟන සමිතිය හා දකුණු ආසියා ළදරු හා ළමා ආහාර පිළිබඳ ක්‍රියාකාරී ජාලයේ හා මවුකිරි දීම පිළිබඳ ලෝක ක්‍රියාකාරී සංවිධානයේ ශ්‍රී ලංකා සම්බන්ධීකාරක අමරා පීරිස් මහත්මියගේ ආරාධනාවක් අනුව සිඟිති ළමා හමුව මඟින් ළදරු මිතුරු ඉතුරුම් සේවාවක් ශ්‍රී ලංකා නිදහස් කාන්තා සංවිධානයේ උප සභාපතිනි, මහරගම නාගරික මන්ත්‍රීනී චන්ද්‍රිකා ද සොයිසා මහත්මිය ඉකුත් දා ආරම්භ කළා ය.කිරිදෙන මවුවරුන්ට උපහාරයක් ලෙසත් අපේ දරුවන් මානව හිතකාමී පරපුරක් බවට පත් කිරීමටත් තමන් මේ පියවර ගත් බව සොයිසා මහත්මිය නව ගිණුම් ක්‍රමය තලවතුගොඩ හැටන් නැෂනල් බැංකුවේ දී ආරම්භ කරමින් පැවැසුවාය.මුල් මාස තුනක් මවු කිරෙන් තම ළදරුවන් පෝෂණය කළ මවුවරුන් 50 දෙනකුගේ දරුවන් මගින් මේ ඉතුරුම් ගිණුම් ආරම්භ කෙරිණි.